લગભગ વીસેક વર્ષ પહેલાંની વાત હશે. સાંજનો સાત વાગ્યા આસપાસનો સમય. અમદાવાદના યુનિવર્સિટી વિસ્તારમાં આવેલા સેપ્ટ કેમ્પસમાં હઠીસિંહ વિઝ્યુઅલ આર્ટ સેન્ટર આવેલું છે. તેના એમ્ફી થિયેટરમાં ‘પરખ’ નાટકનું રિહર્સલ ચાલી રહ્યું હતું. બે વાત પહેલાં ‘પરખ’ નાટક વિશે કરી લઉં. જર્મનીના વિશ્ર્વવિખ્યાત નાટ્યકાર બર્ટોલ્ટ બ્રેખ્તનું એક વિશ્ર્વખ્યાત નાટક છે ‘કોકેસિયન ચોક સર્કલ’. આ નાટક પરથી નાટ્યકાર સુભાષ શાહે ‘પરખ’ નાટકનું અનુસર્જન કર્યું હતું. એટલે કે માત્ર નાટકની થીમલાઈન લઈને સંપૂર્ણપણે ગુજરાતી મૌલિક નાટક લખ્યું હતું.